खाद्य मुद्रास्फीति बढ़कर 9.41 प्रतिशत पहुंची  
फल, दूध, अंडा और मांस की कीमत में तेजी के चलते 24 सितंबर को समाप्त हुए सप्ताह में खाद्य वस्तुओं की मुद्रास्फीति बढ़कर 9.41% पर पहुंच गई।
फल, सब्जी, दूध और अंडा, मांस, मछली की कीमत में तेजी के चलते 24 सितंबर को समाप्त हुए सप्ताह में खाद्य वस्तुओं की मुद्रास्फीति बढ़कर 9.41 प्रतिशत पर पहुंच गई। थोक मूल्य सूचकांक पर आधारित खाद्य मुद्रास्फीति इससे पिछले सप्ताह 9.13 प्रतिशत और पिछले साल इसी दौरान 16.88 प्रतिशत थी।  आज जारी सरकारी आंकड़ों के मुताबिक, समीक्षाधीन सप्ताह में सब्जियां एक साल पहले से 14.88 प्रतिशत महंगी थी। इसी दौरान आलू 9.34 प्रतिशत और प्याज 10.58 प्रतिशत महंगी चल रही थी।  इसी तरह फलों के दाम भी वार्षिक आधार पर 11.72 प्रतिशत, दूध 10.35 प्रतिशत और अंडा, मीट एवं मछली के दाम औसतन 10.33 प्रतिशत ऊंचें थे। अनाज की कीमतों में एक साल पहले की तुलना में 4.57 प्रतिशत और दालों में 7.54 प्रतिशत की तेजी दिखी। ताजा आंकड़ों पर वित्त मंत्री प्रणव मुखर्जी ने कहा,  ऊंची खाद्य मुद्रास्फति निश्चित तौर पर चिंता का कारण है। हमें यह देखना होगा कि इसे कैसे नीचे लाया जाए? मैं रिजर्व बैंक के साथ लगातार संपर्क में हूं। इस साल मानसून सामान्य रहा और सरकार ने उम्मीद जताई थी कि मुद्रास्फीति में नरमी आएगी।  समीक्षाधीन सप्ताह में प्राथमिक वस्तुओं की मुद्रास्फीति 10.84 प्रतिशत रही, जबकि इससे पिछले सप्ताह में यह 11.43 प्रतिशत थी। थोक मूल्य सूचकांक में प्राथमिक वस्तुओं की हिस्सेदारी 20 प्रतिशत से अधिक है।